Kinnitatud SA KÜSK nõukogu otsusega 27.05.2021

**KODANIKUÜHISKONNA SIHTKAPITALI (KÜSK) NULA STARDITOETUSE**

 **KONKURSI TINGIMUSED 2021**

1. **Eesmärk, projekti esitamise tingimused, tähtajad**
	1. **Konkursi eesmärk** on rakendada kogukonnas või laiemalt ühiskonnas ellu nupukad lahendused, mis aitavad toime tulla erinevate valdkondade kitsaskohtadega. Need võivad olla uudsed või juba mujal maailmas toimivad lahendused, mida Eesti ühiskonnas testida või laiendada.
	2. **Konkursile esitatav projekt** (KÜSKi vormidel taotlus ja eelarve) **peab** kirjeldama ühiskondlikule probleemile pakutava lahenduse käiku, mida soovitakse KÜSKi toel poolteist aastat testida ja täiendada, arendada välja ja rakendada kestlik tegevusmudel. Oluline on, et lahenduse elluviimist hakatakse katsetama hiljemalt pool aastat pärast projekti algust.
	3. Projekti elluviimisesse peab olema kaasatud ekspert väljapoolt organisatsiooni, kes jälgib ja nõustab projekti meeskonda kogu perioodi jooksul.
	4. **Projekti elluviimise aeg** peab olema ajavahemikus 01.01.2022 – 30.06.2023
	5. Toetuse taotlemiseks tuleb vooru vormidel esitada esindusõigusliku isiku allkirjaga taotlus **18. oktoobriks** **2021. aastaks** e-posti aadressil:kysk@kysk.ee.
2. **Toetussummad, kulud**
	1. **Toetussumma ülemmäär taotluse kohta** on 25 000 eurot, mis võib olla kuni 95% kogu projekti eelarvest (rahaline omafinantseering vähemalt 5%).
	2. Taotlusvooru toetuste kogumaht on 75 000 eurot.
	3. **Abikõlblik on kulu,** mis on põhjendatud, st projekti eesmärgi saavutamiseks ja tegevuste elluviimiseks sobiv, vajalik ja tõhus ning kooskõlas tingimustega.
	4. KÜSK ei toeta reeglina toetuse saaja juhtorgani liikmete või projektist töötasu saavate seotud isikutega tehtud tehingud (enda või pereliikmete kontroll juriidilise isiku üle või kuulumine juhtorganisse, kellelt ostetakse projektis kaupa või teenust). Kui huvide konflikti pole võimalik vältida, tuleb plaanitud tehingud seotud isikutega põhjendada taotluse eelarves või saada selleks KÜSKi nõusolek.
	5. Kõik kulud peavad olema kajastatud tekkepõhiselt ning tõendatud algdokumentidega, eristatavad toetuse saaja teistest kuludest ja tasutud toetusesaaja pangakontolt hiljemalt 15 kalendripäeva jooksul pärast projekti lõppu.
3. **Nõuded taotlejale**
	1. **Taotleja peab olema** mittetulundusühing või sihtasutus, mis ei ole riigi ega kohaliku omavalitsuse, erakonna, äriühingu(te) või nende liidu, ametiühingu või kutseliidu valitseva mõju all (üle 50% hääleõigus juhtorgani liikmete määramisel).
	2. Juhul kui taotlejal on maksuvõlg, siis ei tohi see olla suurem kui 100 eurot või võlg peab olema ajatatud.
	3. Taotlejal (v.a vähem kui ühe majandusaasta tegutsenud ühendused) peavad olema esitatud majandusaasta aruanded vastavalt seaduses toodud nõuetele.
	4. Taotlemise eelduseks on taotleja poolt täies mahus läbitud NULA inkubaator kas sellel või mõnel eelneval aastal.
4. **Taotluse menetlemine**
	1. Taotluse menetlemine koosneb:
* taotluse ja taotleja nõuetele vastavuse ehk tehnilisest hindamisest KÜSKi büroo poolt;
* taotluse sisulisest hindamisest KÜSKi hindajate ja otsuse tegemisest KÜSKi nõukogu poolt.
	1. Taotluse menetlemise tähtaeg on kuni 50 tööpäeva alates taotluse esitamise tähtpäevast.
	2. Tähtajast hiljem esitatud taotlused jäetakse läbi vaatamata.
	3. Taotleja ja taotluse nõuetele vastavuse läbivaatamise tähtaeg on viis tööpäeva. Otsuse taotlemise läbivaatamata jätmisest ja nõuetele vastavusest teeb KÜSK 10 tööpäeva jooksul.
	4. Taotleja ja taotlus tunnistatakse nõuetele vastavaks, kui on täidetud kõik taotlejale ja taotlusele esitatud nõuded.
	5. Juhul, kui tehnilisel hindamisel leitakse puudusi, mille parandamine ei mõjuta taotluse sisulist hindamist, antakse puuduste kõrvaldamiseks aega kolm tööpäeva. Tähtajaks puuduste kõrvaldamata jätmisel ei tunnistata taotlejat või taotlust nõuetele vastavaks.
	6. Tehnilise hindamise läbinud taotlusi hindavad analüütiliselt 3 KÜSKi büroo poolt valitud eksperti, kelle seas on valdkondlikke asjatundjaid, ühiskonnas uuenduslike lahenduste käivitajaid, ettevõtjaid.
	7. Eksperdid analüüsivad:
* probleemi olulisust valdkonnas/kogukonnas/ühiskonnas;
* lahenduse läbimõeldust ja mõju sihtrühmale;
* lahenduse elujõulisust, jätkusuutlikkust (sh finantsid, inimesed, muud ressursid);
* tegevuste ja tulemuste realistlikkust/piisavust projektiperioodil;
* meeskonda, partnereid, võrgustikku ja nende rollide jaotust;
* kommunikatsiooniplaani läbimõeldust;
* projekti eelarve otstarbekust ja mõistlikkust.
	1. Taotluse analüüsimise käigus ekspertidel tekkinud küsimused edastatakse taotlejale, kes võib projektis sellest lähtuvalt teha täiendusi või anda täpsustavaid selgitusi projekti sisu kohta.
	2. Täiendatud taotlus ja taotleja selgitused esitatakse uuesti ekspertidele, kes koostavad seejärel hindamislehel taotluse analüüsi ja soovitused KÜSKi nõukogule.
	3. Taotlus, taotleja selgitused ja ekspertide hindamislehed koos analüüsiga esitatakse KÜSKi nõukogule taotluse rahuldamise või mitterahuldamise soovitustega starditoetuse otsustamiseks. KÜSKi nõukogu võib vajadusel kutsuda taotleja suuliselt oma projekti esitlema ning kaasata nõu saamiseks valdkondlikke eksperte.
	4. Taotluse rahuldamise otsusest teavitatakse taotlejat e-kirjaga. Otsuses täpsustatakse vajadusel toetuse saaja õigusi ja kohustusi ning kehtestatakse tingimusi.
	5. Taotluse rahuldamata jätmise otsus koos sisulise põhjendusega saadetakse taotlejale taotlusvormis esitatud e-posti aadressidel seitsme tööpäeva jooksul pärast otsuse tegemist.
	6. Taotluse rahuldamise otsuse alusel sõlmib KÜSK toetuse saajaga toetuslepingu.
	7. Kui toetuslepingut ei ole võimalik toetuse saaja poolsetel põhjustel sõlmida 20 tööpäeva jooksul alates taotluse rahuldamise otsuse kättetoimetamisest toetuse saajale, võib KÜSK tunnistada taotluse rahuldamise otsuse kehtetuks.
	8. Toetuse saajate nimekiri koos projekti lühikirjelduse ja eraldatud toetuse summaga avalikustatakse veebilehel [www.kysk.ee](http://www.kysk.ee).
1. **Toetuse väljamaksmine, aruanded**
	1. **Projekti aruanded** koosnevad vahearuandest (sisuaruanne vabas vormis, finantsaruanne KÜSKi vormil) ja projekti lõpparuandest (KÜSKi sisu- ja finantsaruande vormidel). Aruanded tuleb esitada taotleja poolt allkirjastatuna.
	2. Toetus makstakse toetuse saajale üldjuhul välja etapiviisiliselt:
		1. toetuslepingu allakirjutamise järel 60%;
		2. vahearuande (esitamise tähtaeg on **15. oktoober 2022**) heakskiitmise järel 30%;
		3. lõpparuande (esitamise tähtaeg on **15. juuli 2023**) heakskiitmise järel 10%.
	3. KÜSKil on õigus toetuse saajaga kokku leppida teistsugused toetuse maksmise etapid.
	4. KÜSK võib mitte teha järgmist väljamakset ning anda uue vahearuande esitamise tähtaja, kui vahearuande eelarvekasutus on alla 30% toetusest.
	5. KÜSK võib toetuse maksmise peatada või makstud toetuse põhjendatud mahus tagasi nõuda, kui:
		1. ei ole tõendatud projekti tulemuste ja eesmärgi saavutamine;
		2. läbiviidud tegevused ei vasta lepingule või pole tõendatud (nt osavõtjate nimekirjad, fotod, kokkuvõtted);
		3. tehtud kulud ei vasta nõuetele või lepingule, sh omafinantseeringu määr;
		4. oluliselt on rikutud teavitusnõudeid või ületatud tähtaegu;
		5. selgub, et taotlus rahuldati esitatud valeandmete põhjal;
		6. taotlejal on KÜSKi ees muid täitmata rahalisi kohustusi.
2. **Toetuse saaja kohustused**
	1. Tagada toetuse abil soetatud, ehitatud või korrastatud objektil tehtud tööde vastavus kehtivatele õigusaktidele, samuti objekti avalik kasutus (omanduse või kasutusõiguse lepinguga) viie aasta jooksul pärast projekti lõppu, kui KÜSKiga pole kokku lepitud teisiti.
	2. Võimaldada KÜSKil ja teistel õigustatud isikutel kontrollida igal ajal projekti elluviimist, tulemuste saavutamist ja dokumenteerimist, sh kulude auditeerimist. Toetuse kasutamise kontrolli eeskirja kinnitab KÜSKi juhatus ja selle leiab aadressilt <https://www.kysk.ee/toetussuunad>.
	3. Esitada mitte hiljem kui üks kuu enne projekti lõppu taotlus, kui projekti tegevuskavas või eelarves on otstarbekas teha olulisi muudatusi või pikendada projektiperioodi. KÜSK vastab taotlusele hiljemalt 10 tööpäeva jooksul, kokkulepe loetakse lepingu osaks. Kui KÜSK muudatustega ei nõustu, on taotlejal õigus taotleda 10 päeva jooksul lepingu ennetähtaegset lõpetamist. Nõusolekuta tehtud muudatuste põhjendatust hinnatakse koos aruannetega.
	4. Teavitada KÜSKi probleemidest kohe nende tekkimisel, sh muudatustest meeskonnas, kontaktandmetes jms.
	5. Avalikustada oma veebilehel toetatud projekti nime, eesmärgid, toetussumma ning info olulisemate tegevuste ja tulemuste kohta ning viitama KÜSKile kui toetuse andjale, sh tagama projektis osalejate ja seotud osaliste teavitamise KÜSKi toetusest.
	6. Maksta toetuse tagasimaksmise nõuetega hilinemisel viiviseid vastavalt võlaõigusseaduses sätestatule.
	7. Säilitada taotluse ja projekti läbiviimisega seonduvat dokumentatsiooni seitse aastat pärast projekti lõppu.